**Miško kirtimo taisyklių pakeitimo projekte siūloma:**

1. Siekiant išlaikyti natūralias medynų ribas bei išvengti nebrandžių (bręstančių) medynų iškirtimo, saugomose teritorijose siūloma į kertamą biržę neįtraukti besiribojančių bręstančių medynų (šiuo metu leistinas iki 0,5 ha ploto bręstančių medynų įtraukimas į projektuojamą biržę).
2. Paukščių apsaugai svarbiose teritorijose (išskyrus vietas, kuriose neaptikta paukščių, dėl kurių apsaugos nustatyta ši paukščių apsaugai svarbi teritorija, ar jų veiklos požymių), visus miško kirtimus ir medienos ištraukimą iš jų drausti nuo kovo 15 d. iki rugpjūčio 1 d., jei saugomai teritorijai kitais teisės aktais nenustatyta kitaip.
3. Tais atvejais, kai plynieji pagrindiniai miško kirtimai III miškų grupėje leidžiami, siūloma maksimalų plynųjų pagrindinių miško kirtimų biržių plotį sumažinti iki 75 m (buvo 100 m).
4. Sugriežtinti plynųjų miško kirtimų biržių šliejimo reikalavimus, nustatant, kad, praėjus ne trumpesniam nei 5 metų laikotarpiui, gretima biržė gali būti kertama plynai tik tuomet, kai anksčiau iškirstoje biržėje yra atkurtas miškas ir vyraujančių tikslinių rūšių medžių vidutinis aukštis ne mažesnis kaip 1,0 m (buvo 0,5 m).
5. Atsisakyti supaprastintų dviejų atvejų atvejinių pagrindinių miško kirtimų visuose pušynuose ir kituose medynuose, kuriuose nėra antrojo ardo ar pomiškio.
6. Nustatyti, kad grupiniais atvejiniais pagrindiniais miško kirtimais medynai iškertami biržėje iškertant iki 30 proc. medyno tūrio iki 0,5 ha ploto medžių grupėmis (buvo iki 0,3 ha) ir tokiu būdu siekiant savaiminio medyno atsikūrimo.
7. Nustatyti, kad vykdant grupinius atrankinius pagrindinius miško kirtimus, iškertamos iki 0,5 ha medžių grupės (buvo iki 0,1 ha) paliekant ne mažesnį kaip 0,6 medyno skalsumą ir tokiu būdu siekiant įvairiaamžių šviesiamėgių medžių rūšių medynų suformavimo.